b'\n_START_ARTICLE_\nSpaghettisquash\n_START_PARAGRAPH_\nSpaghettisquash er et gr\xc3\xa6skar af Cucurbita pepo var. fastigata inden for gr\xc3\xa6skar-familien, gr\xc3\xa6skarene er ca. p\xc3\xa5 st\xc3\xb8rrelse med butternut squash og skalfarven varierer fra elfenbenshvid til gul og orange. Midten er fyldt med spiselige kerner. Frugtk\xc3\xb8det g\xc3\xa5r fra gult til orange. I r\xc3\xa5 tilstand er frugtk\xc3\xb8det fast, som man ser det hos andre gr\xc3\xa6skar, men n\xc3\xa5r det koges eller bages bliver frugtk\xc3\xb8det l\xc3\xb8st og skilles let i strimler, som minder om spaghetti. Man f\xc3\xa5r de mest spaghettilignende strimler ved at sk\xc3\xa6re gr\xc3\xa6skaret over p\xc3\xa5 midten og efter bagningen med en gaffel rive frugtk\xc3\xb8det ud i cirkler, s\xc3\xa5 man n\xc3\xa6rmest vandret river frugtk\xc3\xb8det ud. Der er flere forskellige m\xc3\xa5der at tilberede spaghettisquash p\xc3\xa5, det kan koges, bages, dampes og/eller varmes i en mikrob\xc3\xb8lgeovn. Det kan serveres med eller uden sovs og bruges som en sund erstatning for pasta. Spaghettisquash kan krydses med almindelig squash. En spaghettisquash plante fylder ca. 1 kvadratmeter og giver mellem 3 og 5 squash. Planten kr\xc3\xa6ver meget vand, sol og g\xc3\xb8dning.'